לא פחות מ-16 תוצאות תיקו היו לוולנסיה בעונה שעברה - הכי הרבה בליגה הספרדית. זה רק טבעי שגם את העונה החדשה היא תפתח באותה צורה. מה שהיה פחות טבעי היא הדרך שבה זה אירע - דרמת ענק התרחשה בדקות האחרונות מול ריאל סוסיאדד, שחילצה נקודה בדקה ה-101(!). עם זאת, התוצאה המשוגעת של המחזור הגיעה במשחק בין ויאריאל לגרנאדה, שהסתיים ב-4:4.
שתי העולות הנוספות פתחו את הליגה עם ניצחון, לאחר שמאיורקה גברה 1:2 על אייבר ואוסאסונה ניצחה 0:1 את לגאנס בחוץ..
במשחק כמו זה - אפשר ישר לקפוץ לסוף. לא פחות משמונה דקות הוסיף השופט בסיום הדקה ה-90, וחמש דקות בתוך תוספת הזמן קיבל קווין גאמיירו הזדמנות להשלים צמד (כבש בדקה ה-58 את הראשון) ולהכריע את המפגש, אבל שלח פנדל איום ונורא אל מחוץ למסגרת.
שלוש דקות אחר כך, קיבלה האורחת כדור חופשי על סף הרחבה. וויליאן ז'וזה בעט - הכדור פגע בדרכו לשער בידו של פרנסס קוקלן, והשופט הצביע שוב על הנקודה הלבנה. הצרפתי קיבל את הכרטיס הצהוב השני והורחק. בסיומו של תהליך, בדקה ה-101, מיקל אוירסאבל דייק מהנקודה וקבע שיוויון דרמטי וחריג במיוחד.
בשבוע הבא תצא ולנסיה לבליאדוס של סלטה ויגו, בעוד סוסיאדד תשחק שוב בחוץ - הפעם אצל מאיורקה.
התוצאה המשוגעת של המחזור הגיעה מ"אסטדיו דה לה סרמיקה", במשחק בו העולה החדשה חזרה שלוש פעמים מפיגור וצברה נקודה ראשונה בליגה הבכירה מאז אפריל 2017, אז סיימה ב-0:0 עם דפורטיבו לה קורוניה. אגב, עומר אצילי שותף אז לשש דקות.
מסכת השערים נפתחה בדקה ה-35, אז סנטי קאסורלה דייק מהנקודה הלבנה אחרי הכשלה של מוי גומס ברחבה, אך שש דקות בתוך תוספת הזמן של המחצית הראשונה, פדה ויקו השווה בפנדל משלו. גומס החזיר את היתרון לצוללת הצהובה ה-53, אך הפינג פונג נמשך ועם עצמי של רובן פנייה.
ויאריאל לא נשברה ושערים של ג'רארד מורנו (65) וסמואל צ'וקווזה (73) העלו אותה ל-2:4 מבטיח שהעלה את מאזנה ל-1,000 שערים בלה ליגה ונראה היה שגם לניצחון, אך שתי דקות לאחר מכן האקס רוברטו סולדאדו צימק ל-4:3 ואנטוניו פוארטס קבע 4:4 משוגע בדקה ה-81. אדריאן ראמוס אף כמעט קבע מהפך דרמטי בתוספת הזמן, אך השער נפסל בטענת נבדל.
במשחק הראשון שלה בליגה הבכירה מאז עונת 2012/13, הקבוצה מהאיים הבלאריים - שעלתה שתי ליגות בשנתיים האחרונות כדי לחזור למרכז הבמה - רשמה ניצחון מרגש, שהושג גם בעזרת היריבה.
בדקה הרביעית העלה דני רודריגס את העולה החדשה ליתרון. ואז הגיעו הרגעים של פאולו אוליביירה. הוא איזן עבור אייבר בדקה ה-57, וכעבור 18 דקות כבש שער עצמי וסידר למאיורקה 3 נקודות.
העולה נוספת שפתחה את הליגה עם ניצחון היא הקבוצה מפמפלונה, שגברה על יריבתה מפרברי מדריד. זה קרה בזכות שער של אסקיאל אווילה בדקה ה-75. בנוסף, המושאל מריאל מדריד אוסקר רודריגס הורחק בדקה ה-93 בשורות המפסידה.